Vocea noastră (2) 


Cauza pentru care Dumnezeu a îngăduit aceste ispite şi încercări sunt păcatele neascultării 
noastre. Am urmărit în cei aproape o sută de ani acestea, de la primul şi al doilea război mondial, cu toate 
implicaţiile de până astăzi: nesinceritatea, mole-şeala, nepăsarea, indiferentismul, trândăvia, nestatornicia 
şi alte mari neajunsuri. 

Om din marea societate este şi monahul venit în mica societatea a unei mănăstiri. „Dotat" cu aceleaşi 
defecte sufleteşti, el şi le cultivă în obştea în care intră. Ca şi în domeniul militar, o adunătură din toată 
lumea. Bun a fost afară, bun este şi înăuntru, după cum glăsuieşte un proverb chinezesc: „Omul bun în 
zile rele e tot bun ca-n zile bune”. 

Primeşti un tânăr cu Facultatea de 'Teologie sau altă facultate absolvită, te impresonează la prima 
vedere cu greutatea studiilor şi cu puţină evlavie şi hotărâre de a-şi închina viaţa în mănăstire. După o 
verificare de un an, doi sau mai mult, îl recomanzi pentru îmbrăcare sau rasoforie. Mergi mai departe - o 
tundere în monahism, o diaconie sau preoție. În postura aceasta se uită pe sine, devine mare sfătuitor, 
îndrumător, doritor de locuri sfinte - Ierusalim, Sfântul Munte, dacă se poate -, de o bursă în străinătate. 
Ajuns acolo, învaţă engleză, germană, franceză şi o scolastică protestantă. Începe să lepede rasa, dulama, 
rămâne în „durligile goale", în cravată, elegant, cu cursurile în geantă pe străzile Romei sau ale altei 
metropole europene. Sosit în ţară, se vrea autor de cărți, publicist, plasat unde ar fi un post de viitor. Maşina 
la scară, salariu doldora, un sobor select, o predică frumoasă, o masă sofisticată - „pace tuturor"! Prostimea 
ascultă, fiecare se întoarce acasă la mizeria cunoscută, într-o familie schilodită şi nimeni nu-l mai 
cercetează în lipsurile lui.. Şi, aşa cum spune zicala românească: „Toate-s bune şi frumoase, de la care ne 
tragem foloase”. Şi cine este el, de fapt, de unde a odrăslit? Nu-i decât fiul ţăranului nostru, smerit, 
credincios, răbdător, ascultător până la moarte şi moartea pe altarul luptelor de la Podul Înalt, Războieni, 
Mărăşeşti, Oituz, Odessa, Harkov, Crimeea, Piteşti, Gherla, Aiud, până în zilele noastre. Țăranul acesta 
luptă şi trebuie acum să lupte cu cei ce vor să ne fure şi sufletele prin „buletinele electronice”. 

Un alt aspect al nesincerităţii, în genere, şi al nesincerităţii noastre: ca duhovnic, de nevoie, mai 
primesc spovedania câte unui viețuitor din mănăstire sau din alte părţi. Îmi spune de toate, dar tocmai 
esenţialul, că vrea să plece, rămâne ascuns, ca un spin în sufletul lui, deşi ştie că a doua zi va trimite cheile 
de la chilie printr-un alt vieţuitor din obşte. 

Un caz mai semnificativ, ce dovedeşte că o parte din monahii noştri trăiesc fără de grijă de curățirea 
păcatelor, de înnoirea prin Duhul Sfânt, spre a se povăţui spre toată dreptatea (In. 16: 3): Îmi spune 
unul:,,Sunt în mănăstirea asta de aproape un an şi nu sunt pus în nici un post şi nu beneficiez de concediu. 
Trebuie să plec să-mi asigur cartea de muncă la o mănăstire de viitor”. Ceea ce sapă la rădăcina răutăților 
este mândria, care ne desparte de dragostea lui Dumnezeu. Toţi sfinții sau socotit nevrednici de Dumnezeu 
ŞI şi-au arătat vrednicia care constă în smerenie. Câtă distanţă este între monahul de azi şi spusele Sf. Isaac 
Sirul: „Plânsul este lucrarea esențială a adevăratului nevoitor al lui Hristos, plânsul să fie lucrarea lui din 
clipa nevoinţei şi până la săvârşirea nevoinței". 

Dar ce ar trebui să fie chipul monahului? Ni-l descrie Sfântul Antonie (de Siya) în testamentul lăsat 
obştii sale: „Bolnavii să fie cercetaţi pururea şi îngrijiţi cu dragoste. Apoi pe fraţi îi îndeamnă să nu 
slăbească în rugăciune, să aibă dragoste unul fața de altul, să-şi păzească trezvia şi să nu lase mânia să-i 
stăpânească, înlăturând vorbele urâte; să se supună Starețţilor lor, să-şi păstreze fecioria trupului şi a 
sufletului, să se hrănească potrivit rânduielilor, să taie din rădăcini patima beției şi să nu se abată 
nicidecum de la viaţa de obşte a mănăstirii. (...) În viaţa de obşte să fiţi toţi de o seamă, atât trupeşte cât şi 
sufletește, În îmbrăcăminte şi hrană, aşa cum ne învaţă Sfinţii Părinţi. (...) Săracului ce vine la voi să-i daţi 
de mâncat şi de băut din destul şi să faceţi milă cu el, căci altfel locui acesta sfânt va sărăci. Monahii 
sănătoşi să nu fie scutiți de ascultare cu nici un chip şi asta pentru mântuirea lor." 

Fie ca rugăciunea din Paraclisul Maicii Domnului să ne fie călăuzitoare: „Mută să fie gura păgânilor 
care nu se închină cinstitei şi sfintei icoanei tale celei zugrăvită de Sf. Apostol şi Evanghelist Luca, ceea ce 
se cheamă povăţuitoare”. 

